小山歌
作者：萬楚
朝代：唐

paragraphs: 人說淮南有小山，淮王昔日此登仙。
城中雞犬皆飛去，山上壇場今宛然。
世人貴身不貴壽，共笑華陽洞天口。
不知金石變長年，謾在人間戀攜手。
君能舉帆至淮南，家住盱眙余先諳。
桐柏亂流平入海，茱萸一曲沸成潭。
憶記來時魂悄悄，想見仙山衆峰小。
今日長歌思不堪，君行爲報三青鳥。